Source: http://ugyeszseg.hu/strandon-lopott-birosag-elott-felelt-tetteert/
Timestamp: 2020-07-05 16:30:15
Document Index: 20268779

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Strandon lopott, bíróság előtt felelt tettéért | Ügyészség
Strandon lopott, bíróság előtt felelt tettéért
2019. július 26., 9:18 by sajto52
A Nagykátai Járási Ügyészség gyorsított eljárásban lopás bűntette miatt állította bíróság elé azt a férfit, aki Tápiószentmártonban a strandon lopott.
A bűnügy gyanúsítottja, egy férfi 2019. június 21-én a tápiószentmártoni strandon kifigyelte, hogy egy hölgy két szalmakalappal letakarva őrizetlenül hagyta a strandtáskáját és a válltáskáját. A férfi ezt kihasználva a vászontáskát magához vette és azzal eltávozott a strand területéről. A sértett táskájában volt a pénztárcája, személyes okiratai, kulcscsomója, bankkártyája, BKK bérlete, 7300 forint készpénze és a mobiltelefonja. A férfi így összesen 61 050 forint értéket tulajdonított el.
Az elkövetőt később elfogták és a sértett táskáját és értéktárgyai nagy részét nála megtalálták, így a sértett kára 3000 forint híján megtérült.
A Nagykátai Járási Ügyészség a férfit gyorsított eljárásban bíróság elé állította kisebb értékre, több közokirat, magánokirat, készpénz-helyettesítő fizetőeszköz egyidejű elvételével elkövetett lopás bűntett elkövetéséért.
A Nagykátai Járásbíróság az elkövetőt 300 óra közérdekű munkára és 100 000 forint pénzbüntetésre ítélte, valamint vagyonelkobzást alkalmazott vele szemben. A bíróság ítélete jogerős.